**muşcata din fereastră**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în oraşul părăsit

unde doar fantomele primesc vize de flotant

vechile străzi s-au acoperit cu amintiri

timpul fărâmiţat abia mai respiră

vântul chinuindu-se să-l resusciteze

cu adieri aproape tăcute

înălţând vârtejuri de praf

de gunoaie

de la geamul unei ferestre

mai pâlpâie încă năluca unui zâmbet

semn că acolo a-nflorit cândva o floare

în oraşul părăsit

doar fantomele îşi fac de cap